Традиции, памятные даты /\nСыбзэ – сибайныгъ\n14:24 - 20.03.2021\nМы дунай нэфым апэрэ псалъэр\nЩыщ сфэзыш1ыгъэр синыдэлъфыбз,\nГур зыгъэгушхоу сигугъэ хаплъэ\nИлъэгэ Iуатэу бгъэгум дизыбз.\nАдыгабзэмрэ адыгэ тхыбзэмрэ я Мафэ фэгъэхьыгъэу «Сыбзэ – сибайныгъ» зыфиIорэ Iэнэ хъураер Лэшэпсынэ итхылъеджапIэм игъэкIотыгъэу щыхагъэунэфыкIыгъ. Ащ кIэщакIо фэхъугъэр тхылъеджапIэм ипащэу Къэщый Аминат. ЗэIукIэм къырагъэблэгъагъэх адыгабзэмкIэ кIэлэегъаджэхэу Щыщэ Жанэрэ Къэщый Жанэрэ ыкIи я 6-7-рэ классхэм якIэлэеджакIохэмрэ.\nТхылъеджапIэм иIофышIэу КIэдыкIое Сусанэ лъэшэу игуапэу тхэкIо-усэкIо ныбжьыкIэу Сихъу СултIан исатырхэмкIэ зэIукIэр къызэIуихыгъ ыкIи зэрищагъ.\nИлъэс къэси гъэтхапэм и 14-м адыгабзэмрэ адыгэ тхыбзэмрэ ямаф. А мафэр ары 1853-рэ илъэсым Бэрсэй Умарэ ытхыгъэ «Черкесыбзэм ибуквар» къызыдэкIыгъэр. Джырэ адыгэ тхакIэм ары ублапIэ фэхъугъэу алъытэрэр.\nНыдэлъфыбзэр цIыф лъэпкъым ыпс. ЧIыгоу тызыщыпсэурэм цIыф лъэпкъ зэфэшъхьафэу тетыр бэ, шъхьадж ежь бзэ гъэнэфагъэ Iулъ. ЩыIэпын фае цIыф лъэпкъ иныдэлъфыбзэ шIомыдахэу, шIомылъапIэу.\nАдыгэу укъэхъугъэмэ, адыгабзэр пшIэн фае. Уилъэпкъ, уянэ шъхьакIафэ афэпшIэу шIу олъэгъухэмэ, хьалыгъур, псыр, жьыр зэрэуищыкIагъэхэм фэдэу бзэр уищыкIэгъэн фае, ар лъым щыщ хъун фае.\nНыдэлъфыбзэр лъэпкъым ыпс, итыгъ. Ар кIочIэшху, тэмабгъу, цIыф лъэпкъым игъэсэкIо ин. Лъэпкъыр лъэпкъы зышIырэр, ар щызгъаIэрэр, хэхъоныгъэ езгъэшIырэр, ыпэкIэ лъызгъэкIуатэрэр бзэр ары. Бзэр щэIэфэ лъэпкъыр мэпсэу, мэлажьэ, ау ар зыкIодыжьырэм, лъэпкъыри мэкIодыжьы, нэмыкIырэ цIыф лъэпкъ инымэ ахэткIухьажьы. Дунай дах непэ тызыхэтыр: шъхьафитэутиадыгабзэ тигупшысэ къыритIотыкIын тэлъэкIы, тигущыIи пстэуми анэсы.\nБиблиотекэм «ихьакIэщ»Iофтхьабзэр бзэм зэрэфэгъыхьэр къапшIэу адыгэ гущыIэхэр нэплъэгъум къыридзэхэу, унэр дахэу агъэкIэрэкIагъ.\n«Бзэр лъэпкъым ыпс» зыфиIорэ къэгъэлъэгъонэу ашIыгъэм ашIогъэшIэгъонэу зэкIэми къекIолIагъэхэм зыщагъэгъозагъ. Адыгэ поэтхэмрэ писательхэмрэ атхыгъэ тхылъхэр къыщагъэлъэгъуагъэх. ЗэIукIэм хэлэжьагъэх ыкIи усэхэм къяджагъэх гурыт еджапIэм икIэлэеджакIохэу Алыбэрд Самира, Абыдэ Арина, ЛIышэ Оксана, Къэзэнэкъо Ислъам ыкIи Хьаджырэкъо Алина.\nЗэхэхьэм икIэухым кIэлэегъаджхэм зэфэхьысыжь къашIыгъ. Ащ къызэрэхагъэщыгъэмкIэ, мы мафэм Iофтхьабзэу зэрахьагъэм мэхьанэшхо тисабыйхэм апае зэриIэр ары: адыгабзэр ащымыгъупшэнэу, къыткIэхъухьэхэрэм алъапсэ къыздикIырэр ашIэнэу, лъэпкъыр лъагъэкIотэнэу, агъэбэгъонэу ыкIи бзэм ишIуагъэ зэхашIэнэу ары. Ахэм анэмыкIэу шэн-хэбзэ зэхэтыкIэхэм хэшIыкI афыряIэнэу ары. ЫкIи непэ пшъэрылъ шъхьаIэу тиIэр ар тисабыймэ алъыдгъэIэсынэу ары.